**Vedenii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Era o zi senină când stâncile din munte

S-au prins în ceartă mare prin adâncimi de nor

Ce le făcea să pară mai vechi și mai cărunte,

Mai acre-n inventarea poveștilor de dor.

Când una începuse mai vechea ei poveste

C-un prinț ce-a scos din ape o fată de-mpărat,

O alta a-ntrerupt-o, strigându-i fără veste:

“N-a scos-o, las’ că știu eu: cu ea, s-a înecat!”

Și, Doamne, ce mai ceartă! – o oră a durat.

S-au potolit – în fine! – și-a doua a-nceput:

“O tânără turistă, cu laptopul stricat …”

“A, știu: a fost la ăla și-n paișpe l-a durut!”

Cutremur! Val seismic! Furtună și tornadă!

S-a speriat și norul, ba chiar întregul munte;

Așa natură moartă, oricine-ar vrea să vadă!

Credeai că-ncep de-ndată în steiuri să se-nfrunte.

A-ntins-o, iute, norul, spre-o margine de cer,

Dar n-a scăpat căci, încă, apar în el vedenii

Cu stânci în catapulte ce l-au luat reper.

Iar ele ... se distrează! Fac asta de milenii.

Daniel Vișan-Dimitriu

(26 aug. 2018, Craiova)